ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Ιουλίου 2010 για τη διάθεση στην Πορτογαλία πρόσθετων ημερών στη θάλασσα εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ [κοινοποιηθείσα υπό τον αριθμό Ε(2010) 5011] (Το κείμενο στην πορτογαλική γλώσσα είναι το μόνο αυθεντικό) (2010/415/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΕ) αριθ. 53/2010 του Συμβουλίου, της 14ης Ιανουαρίου 2010, περί καθορισμού, για το 2010, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ύδατα της ΕΕ και, για τα σκάφη της ΕΕ, σε άλλα ύδατα όπου απαιτούνται περιορισμοί αλιευμάτων (1), και ιδίως το σημείο 7 του παραρτήματος ΙΙΒ, Εκτιμώντας τα ακόλουθα: (1) Στο σημείο 5.1 του παραρτήματος ΙΙΒ του κανονισμού (ΕΕ) αριθ. 53/2010 προσδιορίζεται ο μέγιστος αριθμός ημερών κατά τις οποίες τα κοινοτικά σκάφη ολικού μήκους ίσου ή μεγαλύτερου από 10 μέτρα, τα οποία φέρουν τράτες, δανέζικες τράτες ή παρόμοια εργαλεία με μέγεθος ματιών ίσο ή μεγαλύτερο των 32 mm και απλάδια δίχτυα με μέγεθος ματιών ίσο ή μεγαλύτερο των 60 mm, ή παραγάδια βυθού μπορούν να παραμένουν εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ, από την 1η Φεβρουαρίου 2010 έως την 31η Ιανουαρίου 2011. (2) Το σημείο 7 του εν λόγω παραρτήματος επιτρέπει στην Επιτροπή να διαθέτει, λαμβανομένων υπόψη των οριστικών παύσεων των αλιευτικών δραστηριοτήτων που έχουν πραγματοποιηθεί από την 1η Ιανουαρίου 2004, πρόσθετο αριθμό ημερών στη θάλασσα κατά τις οποίες κάποιο σκάφος μπορεί να παραμένει εντός της εν λόγω περιοχής, όταν διαθέτει επ’ αυτού τέτοιου είδους αλιευτικά εργαλεία. (3) Στις 8 Φεβρουαρίου, στις 23 Φεβρουαρίου, στις 25 Μαρτίου και στις 22 Απριλίου 2010, η Πορτογαλία υπέβαλε στοιχεία που αποδεικνύουν ότι είκοσι οχτώ αλιευτικά σκάφη διέκοψαν τις αλιευτικές τους δραστηριότητες από την 1η Ιανουαρίου 2004. Λαμβανομένων υπόψη των υποβληθέντων στοιχείων και εφαρμόζοντας τη μέθοδο υπολογισμού που προβλέπεται στο σημείο 7.1 του παραρτήματος IIB, διατίθενται στην Πορτογαλία δεκαεννέα επιπλέον ημέρες στη θάλασσα, από την 1η Φεβρουαρίου 2010 έως την 31η Ιανουαρίου 2011, για σκάφη που φέρουν αλιευτικά εργαλεία τα οποία ορίζονται στο σημείο 2 στοιχείο α) του παραρτήματος IIB. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Σε 177 ημέρες ετησίως καθορίζεται ο μέγιστος αριθμός ημερών κατά τις οποίες τα αλιευτικά σκάφη με σημαία Πορτογαλίας, τα οποία φέρουν τα αλιευτικά εργαλεία που αναφέρονται στο σημείο 2 στοιχείο α) του παραρτήματος IIB του κανονισμού (ΕΕ) αριθ. 53/2010 και δεν υπόκεινται σε καμία από τις ειδικές προϋποθέσεις που απαριθμούνται στο σημείο 5.2 του εν λόγω παραρτήματος, μπορούν να παραμένουν εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ, όπως προβλέπεται στον πίνακα I του εν λόγω παραρτήματος. 2. Ο μέγιστος αριθμός ημερών που αναφέρεται στην παράγραφο 1 εφαρμόζεται με την επιφύλαξη μελλοντικής απόφασης της Επιτροπής σύμφωνα με το σημείο 7.5 του παραρτήματος IIB του κανονισμού (ΕΕ) αριθ. 53/2010 σχετικά με την εκ νέου αξιολόγηση του πρόσθετου αριθμού ημερών που προκύπτει από οριστικές παύσεις αλιευτικών δραστηριοτήτων και είχε χορηγηθεί από την Επιτροπή. Άρθρο 2 Η παρούσα απόφαση απευθύνεται στην Πορτογαλική Δημοκρατία. Βρυξέλλες, 26 Ιουλίου 2010.

[Source: multi_eurlex | Tokens: 3023]